Meta wieħed jagħmel żjara lill-knisja ta' Lourdes ġewwa l-Imġarr ma jistax ma jiftakarx fil-ħidma ta' Karmnu Galea Rapa. Karmnu twieled fit- 31 ta' Ottubru 1895 f'Għajnsielem u kif kienet l-użanza tgħammed mill- Arċipriet ta' dakinhar Dun Pietru Pawl Galea. Meta tfarfar beda jattendi l-iskola primarja ta' Għajnsielem u wara għadda għas-Seminarju ta' Għawdex. Ta' min isemmi li qatt ma kien intern jiġifieri joqgħod hemm iżda kien imur għall-iskola biss. Meta spiċċa l-iskola beda jaħdem fl-Imġarr Għawdex bħala skrivan u matul ħajtu għamel dan ix-xogħol ma' xi tliet jew erba' negozjanti. Kien bniedem ta' integrità kbira u kien fdat ħafna fix-xogħol tiegħu. Għen kemm felaħ lill-ħaddiema tal-port tal-Imġarr magħruf bħala x-Xatt. Biex nifhmu dan irridu nġibu quddiem għajnejna s-sitwazzjoni ta' dak iż-żmien. Għalkemm kien hemm trasport bejn Malta u Għawdex permezz ta' vapur, il-ġarr tal-merkanzija kien isir permezz tad-dgħajjes magħrufa bħala tal-pass jew tal-latini u dan ix-xogħol kien iebes ħafna. Dam jaħdem ta' skrivan sakemm kellu 82 sena. Permezz tal-impjieg tiegħu, huwa ta xhieda verament nisranija. Kien attiv ħafna fil-parroċċa ta' Għajnsielem. Kien jgħid ir-Rużarju waqt il-quddies, peress li kien isir bil-Latin, u n-nies kienu jgħidu din it-talba. Kien jattendi kważi għall-funzjonijiet kollha tal-knisja kif ukoll kien jgħid ir-Rużarju waqt il-purċissjonijiet. Kien jaħdem ukoll għall-festa billi jiġbor il-flus għall-banda u anki għan- narujorganizza l-marċ ta' lejlet il-festa. Iżda fil-festa ma kienx ifalli l-funzjonijiet li jsiru fil-knisja. Kien devot ħafna tal-Madonna speċjalment taħt it-titlu ta' Lourdes. Serva bħala sagristan tal-knisja tal-Madonna ta' Lourdes fl-Imġarr għal kważi sittin sena. Qabel ma kien imur għax xogħol kien imur jiftaħ il-bieb ta' din il-knisja u jħalliha fuq il-kanċell. F'nofs in-nhar waqt il-break tax-xogħol kien jerġa' jmur u wara li jispiċċa fil-għaxija kien imur jagħlaqha. Għamel kemm seta' opri biex isebbaħ dan is-santwarju u ħadem biex din il-knisja jkollha sagrestija, artal sabiħ, u sett ta' gandlieri bi stil gotiku biex jintużaw waqt id-dehriet, u l-qniepen ta l-istess knisja. Għal dan il-għan kien imur fuq il-vapur u anki fuq id-dgħajjes tal-pass biex jiġbor xi ħaġa għal dan is-santwarju. Huwa kien jgħin lil ħuh Mons. Ġużepp Galea Rapa, li kien Rettur ta' din il-knisja fit-tmexxija tiegħu, speċjalment fl-organizzazzjoni tad-dehriet ta' Lourdes. Kien jagħmel ħiltu kollha biex iħeġġeġ lill-Kappillani mhux biss ta' Għawdex iżda anki minn Malta biex jiġu jżuru u jinvistaw lill-Madonna ta' Lourdes. Ħadem ħafna biex iżejjen l-artal ta' din il-knisja. Billi l-post li kien jaħdem fih kien qrib tal-knisja ta' Lourdes, minn ħin għall-ieħor kien joħroġ u jinvista l-istatwa tal-Madonna a' Lourdes li qiegħda fis-sies u tidher b'mod sewwa mill-port tal-Imġarr kollu. Matul it-tieni gwerra dinjija, huwa ħadem kemm felaħ biex il-ġurnal Leħen is-Sewwa jitwassal minn Malta u jieħu ħsieb li jasal f'kull raħal ta' Għawdex għand id- distributuri. Dawn imbagħad kienu jqassmuha fid-djar. B'dan il-mod ħadem ukoll biex il-messaġġ nisrani jasal fid-djar b'mod dirett. Kien ħabib ukoll tal-Editur tal- Leħen is-Sewwa Dun Salv Bartoli, li matul il-gwerra kien refuġjat f'Għajnsielem. Hadem ħafna sabiex l-attività at-tberik tal-baħar, li saret għall-ewwel darba bħala parti mill-Kungress Ewkaristiku Nazzjonali li sar fl-1929, kun suċċess. Ma nkunux għedna kollox fuqu jekk ma ngħidux li Karmnu kien ġuvni. Darba xi ħadd irrimarku l-għala ma kienx iżewweġ u Karmnu dlonk wieġbu li l-għarusa tiegħu kienet il-Madonna. Kien membru attiv tal- Azzjoni Kattolika sa mill-bidu tagħha f'Għawdex. Għamel xi żmien membru tal-Leġjun ta' Marija. Tqarbina ma kien jitlifha qatt u kien jisma' aktar minn quddiesa waħda kuljum. Karmnu kien bniedem twajjeb, umli u reliġjuż. Ta' min isemmi li kien dilettant kbir tal- knejjes u l-opri li hemm fihom. Karmnu kien bniedem ta' talb. Kien jitlob ħafna għall- qdusija tal-kleru u kellu rispett kbir lejn is-saċerdoti. Barra ħuh, li kien qassis għandu n-neputi tiegħu wkoll saċerdot, li huwa Dun Tarċies Attard. Fil-mard qatt ma kien jilmenta u kien jieħu kollox minn idejn Alla. Miet fl-Isptar ta' Għawdex fis-27 ta' Frar 1991 fl-eta ta' 95 sena u jinsab midfun fiċ-Ċimiterju ta' Għajnsielem. (Dan l-artiklu huwa msejjes fuq intervista lil Dun Tarċies Attard f'20 ta' Ottubru 2008 u lil Dun Karm Cassar fis-26 ta' Ottubru 2008).